แบงก์ไม่ตระหนกคิวอีญี่ปุ่นเชื่อเอื้อไทยระยะยาว
คาดเงินเยนอ่อนค่าช่วงสั้น ซีไอเอ็มบีแนะทำเฮดจิ้ง
5 พ.ย. 2557

คาดเงินเยนอ่อนค่าช่วงสั้น ซีไอเอ็มบีแนะทำเฮดจิ้ง 
ศูนย์วิจัยเศรษฐกิจและธุรกิจ ธนาคารไทยพาณิชย์ วิเคราะห์กรณีธนาคารกลางญี่ปุ่น (บีโอเจ) ขยายมาตรการซื้อสินทรัพย์ (คิวอี) จาก 60-70 ล้านล้านเยน เป็น 80 ล้านล้านเยน/ปี ว่า จะไม่กระทบตลาดการเงินของไทยมากนัก เนื่องจากมีมูลค่าการซื้อสินทรัพย์เพิ่มขึ้นเพียง 10-20 ล้านล้านเยน/ปี จากวงเงินเดิม 
นอกจากนี้ ผู้ส่งออกไทยจะได้รับผลกระทบจากเงินเยนอ่อนค่าไม่มากนัก แม้เงินเยนจะอ่อนค่าลงต่ำสุดในรอบ 7 ปี ไปแตะ 114 เยน/เหรียญสหรัฐ เมื่อวันที่ 3 พ.ย.ที่ผ่านมาก็ตาม เนื่องจากปริมาณเงินอัดฉีดที่เพิ่มไม่มากจะทำให้เงินเยนอ่อนค่าลงเพียงช่วงสั้น แต่ปัจจัยที่จะส่งผลกว่าก็คือ บีโอเจจะมีมาตรการผ่อนคลายเพิ่มเติมที่เหนือความคาดหมายอีกหรือไม่
ในทางกลับกัน ผู้ส่งออกไทยจะได้ประโยชน์มากกว่า เพราะแม้ว่าจะส่งออกสินค้าไปญี่ปุ่นแพงขึ้น แต่ในระยะยาว สินค้าส่งออกหลักในกลุ่มที่ต้องนำเข้าวัตถุดิบจากญี่ปุ่นสูง คือ เครื่องใช้ไฟฟ้าและอุปกรณ์อิเล็กทรอนิกส์ และรถยนต์ จะนำเข้าวัตถุดิบได้ถูกลง ซึ่งจะช่วยชดเชยรายได้จากการส่งออกที่ลดลงได้ และหากเศรษฐกิจญี่ปุ่นฟื้นตัวดีขึ้น ก็จะช่วยหนุนความต้องการสินค้าจากไทยเช่นกัน 
นายอมรเทพ จาวะลา ผู้อำนวยการสำนักวิจัย ธนาคารซีไอเอ็มบี ไทย เปิดเผยว่า ตลาดโลกกำลังเผชิญสงครามค่าเงินตั้งแต่ปลายปีนี้ไปจนถึงปี 2558 เนื่องจากมาตรการของญี่ปุ่น และคาดว่าธนาคารกลางยุโรปก็จะใช้วิธีอัดฉีดเงินเช่นกัน ซึ่งจะทำให้เงินทุนเคลื่อนย้ายผันผวน 
อย่างไรก็ดี เม็ดเงินคิวอีของญี่ปุ่นและยุโรปจะเป็นผลดีกับไทย แม้จะมีปริมาณน้อยหากเทียบกับของสหรัฐ โดยจะช่วยพยุงค่าเงินบาทไม่ให้อ่อนค่าแรงจากเงินทุนสหรัฐที่ไหลกลับไป ทำให้ธนาคารยังคงคาดการณ์ว่า แม้ทุนเคลื่อนย้ายผันผวน แต่เงินบาทจะยังไม่อ่อนค่าลงไปกว่า 34 บาท/เหรียญสหรัฐ และแนะนำให้ผู้ส่งออกนำเข้าทำประกันความเสี่ยงค่าเงิน